LidanRubinov/Halacha-QA huggingface dataset:
שאלה: חתונה בכנסיה: יש לי חבר שחי בחו"ל כבר 10 שנים שם הכיר בחורה גויה מבית טוב. היא עתידה להתגייר בארץ ולאחר מכן ינשאו כדת משה. העניין הוא שהוריה לוחצים עליהם לקיים טקס נישואין בכנסיה לפני שהיא נפרדת מהם. החבר הוא אדם מאמין שתחילה מיד סירב אולם במחשבה שניה הוא אומר שהוא מתכוון לקחת את כל העניין כבדיחה, וכל הטקס בעיניו הוא מופע ליצנות אחד גדול, ונחשב אצלו כקליפת השום - ורק הכסף של ההורים שלה מעניין אותו. מה דעת ההלכה, האם אכן יש מקום להבין את כל העניין כבדיחה (הטקס בעוד כחודש) ומה לומר לו? (אנו חברי ילדות ולמרות המרחק יש לי השפעה עליו ).
תשובה: צריך לומר לו שירד מכל העניין הזה. הוא לא צריך לדרוך בכלל בכנסיה, זה דברים של עבודה זרה. לפי הרמב"ם לנוצרים יש גדר של עובדי ע"ז. איך אפשר להשתתף בטקס אלילי בשביל הנישואים שלו (אפילו אם זה מבחינתו סתם)?!
שאלה: בשר פגום לאחר עשרים וארבע שעות: שמעתי שיש דין שאם נשאר שאריות של בשר בסיר למשך 24 שעות הבשר נהיה פגום ואם מבשלים בו משהו פרווה זה רק בחזקת בשרי. אם אכלתי בשר מקולקל זה, בכל זאת, האם אני נחשב בשרי?
תשובה: בשר ממש תמיד נשאר בשרי. הרב שמואל הולשטיין
שאלה: האם תקיעת כף היא שבועה?: אני עובד במקום בו יש הרבה אנשים שאינם שומרים תורה ומצוות וכן גם כאלו ששומרים (לא כולם בחורי ישיבה וכו ), אם מישהו אומר לי אני אבוא לבקר אותך עוד במשמרת הזו ולוחץ את ידי, האם זו איזו שהיא תקיעת כף והבטחה כמו שבועה, והאם זה בכלל קשור אם הוא שומר תורה ומצוות או בכלל לא מודע לכך (האם צריך כוונה)? אם זו בעיה, האם עלי לומר לו זאת או לנסות להתחמק מלחיצת היד שלו?
תשובה: לא נראה לי שאנשים מודעים לכך שיש כאן תקיעת כף. תקיעת כף מחייבת יש רק בענף היהלומים. שם בכל סיום עיסקה תוקעים כף. אבל בשאר התחומים, זה לא דבר שמחייב.
שאלה: מניין לפני הנץ בסוף המשמרת: יש בעבודה מניין קבוע לפני הנץ החמה. לפעמים אני עובד בלילה, כך שהתפילה היא סוף המשמרת שלי (ואוכל להתפלל אחרי הנץ בביתי או בבית כנסת אחר). האם אני יכול להתפלל איתם? אם לא, האם אני יכול לצאת ידי חובת קריאת התורה שהם קוראים ואחר כך כשאתפלל בבית הכנסת אהיה פטור או שמא זה דין על הציבור שמתאסף ובכל מקרה אני צריך לשמוע הקריאה שוב?
תשובה: תתפלל במניין הזה.
שאלה: בית נגוע?: נתקלתי בתופעה די מפחידה מבחינתי! בית שדייריו נפגעו מבעיות כלכליות רציניות המשיך למעשה שרשרת של כשלונות שארעה לדייריו הקודמים. בית שהושכר למשפחה עקב גירושים של בעליו, הדיירים מתגרשים כעת (משפחה ברוכת ילדים). האם במקורות יש תפילה למניעת העברה של נגעים מהסוג הזה או שמא זו מקריות? (אני מאמינה שהכל מכוון מלמעלה )
תשובה: תמים תהיה עם ה' א-להיך. אין לנו עסק בנסתרות. אך עצתי למי שייכנס לגור בבית לעשות חנוכת הבית רצינית לפי הסדר שנקבע בסידורים ספרדים טובים. דהיינו, לימוד רציני ע"י 10 אנשים לפחות של 3 מסכתות משנה, פרקים מתאימים מתהילים (לומר אותם פסוק בפסוק בקול), זוהר, דברי תורה ותפילה להצלחה וברכה. ברכות (לא סעודה גדולה!) ולתת צדקה לפחות בגימטריה של בית.
שאלה: חימום אוכל שבושל בבית שאינו שומר כשרות : חברה שהתארחה אצלי חיממה לבתה התינוק אוכל במיקרוגל שבביתי. לא היה משהו לא כשר במזון, אבל הכלי אינו כשר והם אינם שומרים כשרות בביתם. בנוסף, היא שפכה מים מהבקבוק של בתה לתוך כוס זכוכית שלי. מה צריך לעשות עם המיקרוגל והכוס?
תשובה: המיקרוגל כשר וגם הכוס זכוכית כשר.
שאלה: שימוש במעלית לצורך תפילה בשבת: אני גר בבניין רב קומות בקומה הרביעית ואין בבניין מעלית שבת, ברצוני לציין שאני אדם דיי מבוגר וקשה לי בשבת לעלות במדרגות כאשר אני עולה אני לא מרגיש טוב כל כך והשבת שלי לא עוברת כמו שצריך הכוונה (כאבים). מה אני צריך לעשות להתפלל בבית בשבת? אני רוצה להתפלל בבית הכנסת, האם מותר לי בשינוי לעלות במעלית?
תשובה: אתה יכול לסדר עם גוי שיעלה אותך איתו במעלית, שאז זה אמירה לגוי באיסור דרבנן ואתה חולה שצריך לזה, וזה מותר לך. אבל אתה עצמך אל תפעיל את המעלית, גם לא בשינוי. תשלם לגוי עבור שעות מסוימות, בהם אתה מעוניין ללכת לתפילה או ללכת לטייל, שיבוא כדי להעלות אותך ולהוריד אותך. אם לא תמצא פיתרון כזה, תאלץ לשבת בבית, אף אם לא תלך לבית הכנסת.
שאלה: דיווח לא מדוייק על שעות התנדבות: עלי להגיש דיווח על שעות התנדבות למוסד לימודים אקדמי שדורש אישור שכזה. א. מה עלי לעשות במקרה שדיווחתי ואינני זוכר מתי בדיוק ובאיזה תאריך והדו"ח שעלי למלא דורש רישום מדוייק של התאריך, האם אני יכול לרשום תאריך משוער מאותה תקופה? ב. אם אשתי עשתה את ההתנדבות במקומי, האם אני יכול לרשום את התנדבותה על שמי?
תשובה: א. אם זה נכון מצד עצמו, לא נראה לי שעליך להיות חסיד עד כדי כך. אם לא היית בכלל ואתה ממלא, זה בעייתי. אבל אם אינך זוכר אם זה היה בכ' בחודש או בכ"א בחודש, זה לא עקרוני. ב. אישתו כגופו, לא נראה לי שזה שקר.
שאלה: תענית יחיד לרב בית ספר: האם מותר לרב בית ספר להתענות תענית יחיד (לשובבי"ם וכדומה) או שהוא בגדר מלמד תנוקות שמר"ן אסר.
תשובה: היות ויש לך תפקיד ציבורי והתענית עלולה לפגוע ביכולת הלימודית שלך, אין לך להתענות. הרשב"א כותב שתלמיד חכם לא יתענה כי זה יפגע בלימוד שלו, כל שכן כשיש לך תפקיד ציבורי, ללמד לאחרים. כל התנהגות שעלולה לגרוע חלילה במשהו, אסור לך לעשות את זה.
שאלה: מוכנות לנישואין: שאלתי את השאלה כבר בכמה אופנים אבל לצערי לא קבלתי תשובה ברורה. כיצד אדם יודע שהוא מוכן (מכל הבחינות) להקים בית?! ובנוסף, כיצד אדם יוכל להכין את עצמו לנישואים?
תשובה: בסיסית, חכמים אומרים בן י"ח לחופה. כלומר אדם בגיל 18 באופן בסיסי בשל לנישואין. אולם היום שאנשים מבזבזים זמן יקר בגיל התיכון ולא ממצים את כשרונותיהם ולא לוקחים אחריות יתכן שההבשלה לנישואין באה קצת מאוחר יותר. הבדיקה להבשלה היא ראשית בבדיקה של מערכות היחסים שיש לך עם חברך. אם אתה בונה מערכת יחסים חיובית רצינית. אם יש לך חבר שאתה גם מצליח לגלות לו ולחלק איתו דברים אישיים איתך אזי זהו סימן אחד לבשלות. אם אתה חושב על האחריות של חיי הנישואין וזה לא מפחיד אותך, זהו עוד סימן לבשלות לחיי נישואין. אם אתה קיבלת על עצמך משימה ואתה עומד בה ועושה אותה באופן רציף, זהו עוד סימן לבשלות ובגרות. אם אתה לא נגרר לתגובות רגשיות קיצוניות אזי אתה בוגר ובשל. אם אתה מתבונן על עצמך עתה וחושב שעוד שנתיים לא תהיה במקום אחר בדברים מהותיים אזי סימן שאת הבשל ובוגר. אם אתה מרגיש שהחברה כבר לא מספקת את הצריכם החברתיים והאישיים שלך זהו סימן שהגיע העת ועליך לגשת להקמת משפחתך.
שאלה: היתר מכירה או יבול נכרי: תותים אין אוצר הארץ. מה עדיף היתר מכירה או תוצרת נכרי. איך הרב נוהג בביתו שלו?
תשובה: תות שדה איננו מאכל כה חשוב ואפשר לדלג עליו מספר שבועות בשנה. אבל לעצם השאלה, לכל אחת מההצעות יש עדיפויות ויש חסרונות מסוימים, על כן כל אחד יכול לעשות כפי ראות עיניו, ובלבד שיכוון את לבו לאביו שבשמים. דרך ההלכה היא הרבה פעמים לא להכנס לספקות בדבר שאיננו הכרחי והוא שולי. ובייחוד בשביעית שח גזרו על ספיחים, כאשר הם ידעו שהמשמעות היא שלא יהיו ירקות מסוימים בשביעית. בברכת התורה והארץ הרב יהודה הלוי עמיחי
שאלה: נזקי מים בדירה שכורה: בדירה מושכרת חל פיצוץ בצינור מים תת קרקעי. בחוזה כתוב שבעל הבית משלם על נזקים שהזמן גרמם. כתוב גם: על הדייר להודיע לבעל הבית על הנזקים כדי שיוכל לתקן. השוכר לא ידע על הפיצוץ עד שהגיעו לקרוא את שעון המים, היות והפיצוץ היה בחוץ. ברגע שנודע לו, הודיע לבעל הבית שתקן את הנזק מיד, בלי להשתהות. הנזק של בזבוז המים היה מאד גדול (אלפי שקלים), מי צריך לשלם את הנזק?
תשובה: לפי לשון השאלה המשכיר תיקן את הנזילה כמוסכם בחוזה, והשאלה היא האם ניתן לחייבו גם על נזק חשבון המים. ובכן, ראשית יש לדעת שהמים שבוזבזו הם ממון השוכר, משום שמרגע שעברו את המונה השוכר מחויב לחברת מקורות, ולכן הוא מוגדר כאן כניזק. הדרך היחידה לחייב את המשכיר היא לחזור לחוזה השכירות ולבדוק האם מוזכר שם בפירוש שעל המשכיר לשלם על נזק כזה. אם לא מוזכר בפירוש לא ניתן לחייבו, ואף אם יש לשון לא ברורה או ספק כיצד לפרש את הנאמר בחוזה לא ניתן לחייבו משום הכלל "ידו של בעל השטר על התחתונה". ורש"י מבאר: "יד בעל השטר על התחתונה "- כל המוציא שטר על המוחזק בדבר, מה שמפורש בשטר יכול לתבוע עליו ואם השטר סתום מורידים אותו לפחות שבמשמעות השטר. הכוונה היא, שהרוצה על ידי השטר (החוזה) להוציא ת מן הצד השני במקרים שיש להסתפק בהם מה הוסכם בשטר אינו יכול לעשות כן וידו על התחתונה. דין זה בנוי על יסוד הכלל הבסיסי בדיני ממונות "דין המוחזק", שהמוציא מחברו עליו הראיה. מסקנה:השוכר צריך לשאת בת הרב ניר אביב. מקורות: רש"י מסכת כתובות דף פג עמוד ב ד"ה יד, מסכת בבא בתרא דף קסו-קסז, שו"ע חושן משפט סימן מב סעיפים ה, ז-ט, מסכת בבא מציעא דף ב: (לגבי הכלל המוציא מחברו).
שאלה: הלכות שבת: מהו המקור בתורה לל"ט אבות מלאכה? מה הקשר בין חטא אדם הראשון לל"ט אבות מלאכה? למה נאסרו דווקא מלאכות אלו? מקור הביטוי מלאכת מחשבת הוא מהעבודות שבמישכן, מה הקשר בין זה לשבת? מהי דוג ל מלאכה שאינה צריכה לגופה, מתעסק, דבר שאינו מתכוון, פסיק רישא.
תשובה: בתורה לא כתובים במפורש אילו מלאכות אסורות בשבת אולם חכמים למדו מהיקש (פסוקים שהתורה כתבה סמוכים אחד לשני כדי שילמדו מאחד לשני וההיפך) שכל המלאכות שנעשו במשכן אלו המלאכות האסורות בשבת והם הנקראות ל"ט אבות מלאכה ושאר המלאכות האסורות מהתורה הם תולדות של מלאכות אלה. הפסוקים כתובים בחומש שמות פרק לה. היקש זה מסביר מדוע למדו ח שבשבת כל מלאכה צריכה להיות "מלאכת מחשבת". מלאכה שאינה צריכה לגופה - הריגת נחש ארסי העלול להקיש אנשים. מתעסק - מתעסק הוא מישהו שהתכוון להזיז דלת או להישען על הקיר ותוך כדי כך כיבה או הדליק אור ללא שום צורך. דבר שאינו מתכוון - שימוש בנייר ניגוב לידיים ממתקן שבדרך כלל אינו נרקע ולכן מותר בשימוש שגם אם הנייר יקרע בטעות זהו דבר שאינו מתכוון. פסיק רישא - אם אדם עושה פעולה מסויימת ואינו מתכוון למלאכה אסורה אבל חייב להיות שמפעולה זו תעשה המלאכה אסור הדבר. לכן, ספסל כבד מאוד שבגרירתו בודאי יווצר חריץ אסור לגוררו על גבי קרקע.
שאלה: בשר בחלב בכלים חמים צמודים: א. אם על הפלאטה נוגעים סיר חלבי וסיר בשרי האם הם אוסרים? ב. גם על הפלאטה אם הקומקום (שיש בו מים חמים) צמוד לסיר בשרי (חמין) האם המים הופכים לבשריים?
תשובה: א. אין שום בעיה, שום דבר לא עובר מסיר לסיר ללא רוטב. קדירה של בשר שנוגעת בקדירה של חלב או של נבילה, כתוב בגמרא שזה שום דבר. ב. זה שום דבר.
שאלה: שחיטה תימנית: למה כיום לא הולכים לפי השחיטה התימנית שהיא השחיטה הכי מדויקת? רוב השוחטים היום הם ממוצא תימני.
תשובה: ידוע שחלק מהתימנים פוסקים כשיטת הרמב"ם, ומרן המחבר לא בכל דבר פוסק כרמב"ם. יש שיטות אחרות, בעלי התוספות וראשונים אחרים. רוב הציבור לא נוהגים כתימנים שפוסקים רק לפי הרמב"ם, ולכן גם בשחיטה אי אפשר שכל הציבור ילך כמותם. יש עוד כמה תחומים שיש בהם מחלוקות, בין יהודי אשכנז וספרד ליהודי תימן שיש להם מסורת אחרת. אנחנו לא באים לזלזל חלילה בשום פסיקה. אך צריך לדעת שעם ישראל מתנהג לפי מרן המחבר, והרמ"א הביא את יהודי אשכנז. כל עדה ועדה יש לה עניין שתתנהג כפי המסורת שלה, בבחינת "אל תיטוש תורת אימך". ולכן לא שייך לומר שאנו נלך לפי שיטה מסויימת. אם נזכה לחידוש הסנהדרין והיא תכריע הלכה לכל עם ישראל, ויהיה מנהג אחד, בבקשה. אך כל זמן שאין סנהדרין, כל עדה צריכה לנהוג לפי מנהגיה.
שאלה: הוכח תוכיח את עמיתך: אני נכנס לפורומים של כל מיני אתרים ומנסה להפיץ שמה יהדות, מנסה לקיים איתם דיון שהם טועים ונותן להם הוכחות, מה השכר על מצווה זו? איך אני יכול להתייחס למה שקרה למזרחים בקום המדינה שיהודים אחרים פגעו בהם?
תשובה: אנו לא יודעים מהו השכר, אך כלפי שמיא וודאי שיש בזה עניין. כל מי שיכול לקרב מישהו אל דרך האמת ואהבת תורה ולקדש את החיים שלו, וודאי שעושה מצווה גדולה. אברהם אבינו החל בזה, הלך ממקום למקום, קרא בשם ה' בעולם שכולו אלילי. התחיל לפרסם שיש ה' אחד, משהו רוחני, משהו אבסטקטי, משהו מופשט. גם היום אנו רואים שבעולם הרחב, למרות שהאנושות התקדמה בתחום הטכנולוגיה, זה לא השפיע על ההתנהגות של האדם. המוסריות מידרדרת. וכל מי שיכול לבלום את זה, לצקת תכנים ערכיים, יבורך. וודאי שכלפי שמיא זה הדבר החשוב. אתה מתאר דבר נכון, יש קהילות שהרחיקו אותם מן הדת. לצערנו הרב, עד היום זה נמשך.
שאלה: שכר על הליכה לבית כנסת: אדם שהגיע לבית כנסת ולא היה שם מניין האם הוא מקבל שכר על זה?
תשובה: ודאי שמקבל שכר: על הביקור בבית ה', על התפילה, על הפסיעות לבית הכנסת, ועל הצער שלא היה לו מנין. הרב רואי מרגלית
שאלה: ההבדל בין תרומה לצדקה: מה ההבדל בין "תרומה" ל"צדקה"? והאם שכר המצווה זהה בין שניהם?
תשובה: תרומה כולל כל גמילות חסד שאדם נותן משלו לצורך האחר ואילו צדקה רק לעניים. לא נודע מתן שכרן של מצוות אך הכל לפי כוונת הנותן וצורך הניתן באותו זמן. ואחד המרבה ואחד הממעיט ובלבד שיכון לבו לשמים. הרב רואי מרגלית
שאלה: משחק של בנות בסרט : אני תלמיד כיתה י"ב בישיבה תיכונית ואני לומד במגמת תקשורת. במסגרת המגמה, שתי יחידות אחרונות הם סרט גמר, סרט עם תסריט עליליתי במשך כעשר דק. במסגרת התסריט שנבחר, התברר כי ישנו צורך בבנות שישחקו בסרט. פניתי למספר בנות שפעילות עימי בבני עקיבא וכמה מהן הסכימו. האם יש בעיה הלכתית שבת תשחק בתפקיד ראשי בסרט גמר בו בנים הם היוצרים של הסרט?
תשובה: אני חושב שצריך לוותר על התענוג של הבנות שישחקו בסרט. אם זה סרט עלילתי, שמיועד לציבור הדתי, צריך להקפיד. כמו שיש חינוך נפרד, כך צריך להקפיד שבנות לא ישחקו יחד עם בנים. אפילו אם זה לא כלול בשירה או ריקודים שזה עיקר הבעיה. כל התערובת הזו לא מתאימה לרוח החינוכית של אנשי תורה. בסרט שמפיקות בנות, בנות צריכים לשחק. בסרט שמפיקים בנים, בנים צריכים לשחק. תחפשו תסריט שרק בנים ישחקו בו.
שאלה: הכשרת צלחות פורצלן: קיבלנו בירושה סט צלחות פורצלן (חברת נעמן), הבעלים הקודמים של הצלחות לא הקפיד על כשרות ואכל בהם בשר וחלב אבל לא נראה לי שהוא אכל בהם חזיר וכדו (אם יש בכלל הבדל). א.האם ניתן להכשירן או שדינם כמו כל כלי חרס שתקנתו היא שבירתו? ב.האם יהיה הבדל אם מדובר בהפסד מרובה?
תשובה: אם יכול להיות שהצלחות הללו בלעו בשר חם, ולאחר מכן השתמשו בהם לחלב חם, זה מקסימום איסור דרבנן. שיטת הרשב"א (הטור מביא אותו בהלכות הכשרת כלים) שגם כלי חרס שבלע דבר שאיסורו מדרבנן, מועילה לו הגעלה שלוש פעמים במים רותחים. תרתיחו סיר גדול של מים, תכניסו את הצלחות שלוש פעמים וזהו. זה יחזור להיות היתר, ותוכלו להשתמש בזה למה שאתם רוצים.
שאלה: האם להמשיך קשר עם חברה: אני עוד מעט בן 17, ויש לי חברה כבר כמה חודשים. אני מאוד אוהב אותה, ומקווה גם להתחתן איתה, אנחנו די דוסים, ומקיימים את הלכות יחוד ונגיעה. אנחנו גרים באותו ישוב, ומדריכים באותו סניף. אבל הגענו למסקנה שבגיל הזה לא שייך שנהיה חברים, וממש קשה לי בלעדיה. מה לעשות, לחדש את הקשר איתה או רק מדי פעם לדבר קצת בטלפון או בכלל לא לחדש עד הגיל הראוי לחתונה?
תשובה: לא סיפרת לי האם גם היא רוצה להתחתן איתך. אם שניכם מרגישים בסיסית שאתם רוצים להקים משפחה ביחד אולם שניכם מסכימים שעדיין יש לשניכם מה להתבשל ולהתבגר אני מציע שתכרתו ברית והסכמה שעתה כל אחד פונה לדרכו ולהתפתחותו האישית. וברגע שאחד מן הצדדים מרגיש שהוא כבר רוצה לגשת להקמת משפחה אזי האדם הראשון שהוא פונה אליו זה הבן זוג. ואז אם זה יתאים תחליטו כיצד לנהוג. אולם אם זה כבר לא יתאים  שהרי אתם עדיין בגיל ההתבגרות ואתם עוד צפויים להתפתח ולהשתנות  אזי תדעו זאת בבוא היום. זו הדרך הרצויה. אם זו דרך קשה ומסובכת בשבילכם אתם צריכה יעוץ ממי שמכיר אותכם כדי להנחות אתכם כיצד לשמור על קשר בסיסי ומספק ובכל אופן להצליח לנצל את השנים הקרובות להתפתחות והתבגרות.
שאלה: לשחק כדור רגל בשבת: אני חוזר בתשובה שעד כה החמרתי בעניין טלטול והוצאה מרשות לרשות בשבת. לאחרונה נוצר בביתי ויכוח גדול על שאיני רוצה לשחק כדורגל בשבת על אספלט (בזה ראיתי שיש גם להחמיר). בעקבות התחזקותי נגרמו קשיים גדולים בקשר ביני לבין אחי ולריבים עם אימי. האם מותר לי לשחק במגרש מגודר כשהדבר: 1.יקרב ביני ובין אחי ויגרום לאימי שקט. 2.הדבר לא יגרום לי לבטל תורה מפני שגם ככה אני אנוס ברוב המקרים (נראה לי שהדבר ברור למה). 3. הדבר גורם לי לעונג רב, והחמרתי היא מפני שהבנתי שטלטול הוא דבר חמור ביותר שעדיף לא ללכת לפי המקילים.
תשובה: יש בעיה לשחק ללא קשר לאיסור טלטול בשבת, מצד עובדין דחול (ולא ראוי לעשות זאת בשבת) וכן כשיש עשבים יש חשש שיתלוש את העשבים. אם אינך רוצה לשחק כדור רגל בשבת, תגיד להוריך: היות ואתם דוגלים בליברליזציה וחופש הפרט, אני לא רוצה לשחק. הרי אתה לא מונע מהם לשחק. תסביר להם שאנו חיים במדינה שכל אחד יכול לעשות מה שרוצה, ואני לא רוצה לשחק, כך שיכבדו את רצונך. זה לא עילה לעשות מחלוקות, כל אחד ינהג כפי שחושב לנכון.
שאלה: שיעורים באינטרנט-גזל: יש אתר בו נמצאים שיעורי וידאו מעניינים ובחלק מהשיעורים מופיעה הודעה כי הצופה מתבקש לשלם על הצפיה בשיעור. בפועל השיעור ניתן לצפיה גם בלי ת אך זו בקשתם. האם על פי ההלכה מותר לי לראות את השיעור בלי לשלם או שאני חייב לשלם? (גזל,אבק גזל וכדו )
תשובה: האם זו בקשה או דרישה? אם זוהי דרישה חייבים לשלם אם זו בקשה ראוי לשלם.
שאלה: קביעת מזוזה בלילה: האם מותר לקבוע מזוזה בלילה, והאם יש הבדל בין מזוזה חדשה למזוזה שהוחלפה וכד?
תשובה: רבי חיים פלאג'י כתב שמותר לקבוע ואף לברך בלילה (שו"ת חיים ביד סימן פו). הרב יאיר וסרטיל
שאלה: תפילה וברכה מול חלון: האם אפשר להתפלל (שחרית) או לברך (אשר יצר) מול חלון זכוכית?
תשובה: כן בתנאי שאינך רואה את פרצופך, ואם כן, אפשר לכסות את השימשה בוילון.
שאלה: למה להתחתן ומתי?: אני בת 19, לומדת שנה ראשונה בלימודים גבוהים.יש לי עוד שנתיים וחצי לימודים לפחות. אני רוצה להתחתן אבל הרצון עוד לא יציב,אני חושבת שהוא מושפע מלחץ חברתי, שזה מה שרוב הבנות עושות עכשיו, נפגשות עם בחורים ובעז"ה מתחתנות. וכן אני חוששת שזה לא בא מתוך מקום אמיתי וברור של הבנת הענין הגדול והחשוב של בנית בית בישראל. בנוסף, אני חוששת מלחץ נפשי וטכני שיגרם כתוצאה משילוב חיי נישואין ולימודים. אשמח להבין למה להתחתן ולמה עכשיו? אשמח לקבל שם של ספר בו אוכל ללמוד עוד על הנושא.
תשובה: הקב"ה ברא אותנו וקרא את שמנו אדם רק כאשר אנו זכר ונקבה ביחד. כמו שכתוב זכר ונקבה בראם ויקרא שמם אדם. כל אחד מהצדדים הזכר או הנקבה מתפתח ובונה את אישיותו באופן עצמאי וכשהוא מבשיל ומיצה את התפתחותו האישית הוא ניגש להקמת משפחה. המשפחה הינה כוח מכפיל משלש. המשפחה זהו המפעל האישי הגדול ביותר שאנו יכולים להיות שותפים בו. אנו מקימים משפחה אנו מקימים את המקום שהוא שלנו. עד עתה את תלויה באקלים הרוחני-תרבותי שאחרים יצרו. הקמת המשפחה היא הזכות והחובה ליצור את האקלים הרוחני והמרחב כפי שאת רוצה ויכולה. אל הבית שאת תבני את ובן זוגך יעצבו אותו. מי שיכנס אל המקום שלכם הוא יפגש עם היצירה שלכם. המשפחה זהו המקום שאנו זוכים להיות שותפים ביצירה האלוקית ביצירת הדור הבא ועיצובו. אין יצירה גדולה וחשובה מזו. אם אדם בשל אין טעם להתעכב. לימודים ולחץ בלימודים לא צריכים לעכב את החתונה. אם אדם בשל מבחינה אישית בזה הכל תלוי. הלימודים הם קנינים חשובים אולם הם חיצוניים לאישות שלך הם לא חלק מהותי בהתפתחות שלך. אנו בדור עשיר שבדרך כלל מצליח גם להקים משפחה וגם להמשיך בלימודים. את צריכה ללמוד על האתגר הנפלא של הקמת משפחה ומתוך התלהבות לגשת לענין זה. גיל 19 הוא גיל שנערה בסיסית יכולה להיות בשלה אולם לפעמים היא רוצה להמתין עוד קצת עד שהיא ממש תרגיש דחיפה לענין וזה לגיטימי. כעצה טובה אם יש התלבטות כדאי להקדים קצת מאשר לאחר את גיל הנישואין. ראשית, משום שזו מצווה גדולה ואין להשתהות במצווה. אולם מעבר לענין הסגולי, הניסיון מלמד שבגיל צעיר קל יותר לקבל החלטות וליצור אמון וקשר עם בן זוג מאשר בגיל מבוגר. בגיל מבוגר אנשים מאבדים את תמימות הנעורים שהיא כוח חשוב ומרכזי ביכולת להקים בית בפשטות ונעימות. כך שאם את מתלבטת הייתי מייעץ לך להתחיל להיפגש. במקרים רבים גם תוך כדי פגישות מבשילים מקבלים חשק ובונים משפחות טובות ונפלאות. הקשיים שבציבור שלנו הם בעיקר בדחיית גיל הנישואין ולא בהקדמתם. אני מכיר אישית מקרים רבים של בנות שדחו את גיל השידוכין ולאחר מכן לקח להם שנים רבות ויסורין גדולים עד שמצאו את זיווגם. בכל אופן החשש שלך שהרצון להיפגש לא נובע ממך אלא מהשפעה סביתית ראוי לליבון עם עצמך. עשי חיל בכל התחומים, בלימוד ובעיקר בהקמת משפחה.
שאלה: כיצד לבטל כהונה?: אני יהודיה הנשואה ליהודי ששם משפחתו כהן, אולם למעשה אינו כהן. סבו של בעלי שינה את שמו מקושניר לכהן כשהגיע לארה"ב מאירופה. אין למשפחתו של בעלי הוכחות בכתב לכך ששמם היה קושניר ושונה לכהן. הם רק יודעים על כך. כיצד ניתן להוכיח שבעלי ובני אינם כוהנים למרות ששם משפחתם הוא כהן, והאם תהיה לבני בעיה אם ירצה להתחתן עם גרושה?
תשובה: שם משפחה אינו מהווה הוכחה. אני מכיר משפחות שקוראים להם "כהן" למרות ששם משפחתם האמיתי אינו כהן, בגלל סיבות אחרות קראו להם כך. אם מקובל אצלם שאינם כהנים והשם הזה ניתן להם בגלל סיבה מסויימת, הוא לא אומר שום דבר. לכאורה, לא תהיה בעיה להינשא לגרושה, אתם ישראלים. אם תאמרו שהשם הזה ניתן לכם בגלל סיבות אחרות ואתם מוחזקים שאינכם כהנים, הרבנות תקבל את זה.
שאלה: הצלחה בלימודים נחשבת גאווה?: מטרידה אותי בעיה כבר הרבה זמן, ב"ה הקב"ה חנן אותי יחסית ליותר מוח מהרגיל - מה שמוביל די ישירות להצלחה שלי בלימודים (תורניים וגם מקצועות חול). הבעיה שלי היא שאני יודע שהמשפחה והחברים הקרובים שמחים בהצלחות שלי, במיוחד ההורים שזה גורם להם להיות גאים ושמחים בי -ככה שאני ממש רוצה לשמח אותם. אבל מצד שני כל פעם שאני מדבר על ההצלחות שלי אני מרגיש שזה גורם לי לגאווה, נכון שלא באמת יש לי במה להתגאות,כי זה לא שאני עושה משהו מיוחד, פשוט ככה נבראתי (אני כן צריך להודות לה על זה, ואני מודה.) אשמח לדעת אם יש דרך ביניים שאוכל גם לשמח את בני המשפחה ומצד שני שלא אכשל בגאווה, ואם יש הבדל בין הצלחות תורניות ללימודים הכללים?
תשובה: טוב וראוי לשמוח בהצלחות. אך לא להתגאות. שמחה כן גאוה לא. כי לאחד יש כשרונות למודיים ולשני כשרונות במדות טובות ואופי טוב. והשלישי אמנם מתקשה אך משקיע ושכרו גדול. ולפום צערא אגרא. ויש לו בזה מעלה על אחרים. ולכן אין כל הצדקה לגאוה. ואם אדם מצליח ומתגאה בהצלחתו, הרי מי שאינו מצליח אך אינו מתגאה עולה עליו במדות טובות. ושוב אין למצליח סיבה להתגאות, כי הגאוה מפילה אותו מטה מאחרים. אבל לשמוח ולהודות לד' על הצלחות זה לא רק מותר אלא גם נכון. כי השמחה מגבירה את הרצון להוסיף עוד תורה וחכמה. וכמו שאמרת אין הצדקה להתגאות בכשרונות שאתה לא יצרת אותם. אלא דוקא רבוי הכשרונות צריך להביא לענווה. כי ככל שאדם מקבל יותר הוא מחויב יותר, ומי יודע אם הוא עומד במשימות המוטלות עליו. וגם ההכרה שהוא מקבל יותר צריכה להביא להתבטלות יותר גדולה לפני רבש"ע שהכל ממנו ית'. ולכן משה רבנו היה העניו מכל האדם. דוקא בגלל גדלותו. וכן אברהם אבינו וכן דוד המלך.
שאלה: ריבית בתשלומים: אני מבוטח בחרת ביטוח הראל. אמרו לי מחיר של 1400 ש"ח שאוכל לפרוס אותו לארבע תשלומים שווים. או אם יותר נח לי לעשרה תשלומים עם ריבית של חמישים שקל שיתחלק לעשרה (על כל ת 5 שח). מותר לי לנקוט באפשרות שנייה?
תשובה: אם הם לא דורשים את הכל לכתחילה בבת אחת, אתה יכול לפרוס את התשלומים. אם היה חיוב לשלם הכל עכשיו, וכתוצאה מכך שהם מאפשרים לו לדחות את הת זה נקרא "אגר נטר" (בשכר ההמתנה הוא נותן יותר). אבל אם לא חייב לשלם הכל עכשיו, אתה יכול לפרוס.
שאלה: חזרה בתשובה ותיקון עבירות מהעבר: חזרתי בתשובה לפני מספר שנים, ברוך ה, ואני מבינה שעל אף התשובה ישנם פגמים בנפשי שלא תוקנו עקב העברות שחטאתי (אכילת אוכל טרף, איסורי עריות, כיבוד הורים, חוסר צניעות והיריעה קצרה מכדי להכיל לצערי הרב) אמנם עשיתי תשובה כללית אך יש בי רצון לעשות תיקון יסודי יותר גם ל"רושם" שנותר בגופי ובנפשי מאותן עבירות.
תשובה: כל מצוה וכל מעשה טוב מתקנים את הנפש. ועיקר התיקון הוא במצות שבהן נכשלת. זהירות במאכלות אסורות, הידור בצניעות ובכיבוד הורים אלה המעשים המתקנים את הנפש. תשובה מאהבה לד' יתברך שממלאה את הלב הופכת את הזדונות לזכויות. לאמור, על ידי התחזקות באמונה וביראה ואהבה גדולה אל ד' הנפש נעשת טהורה וקדושה.
שאלה: החיים בחווה: בעלי ואני היינו רוצים לעבוד ולגור לתקופה בחווה חקלאית האם יש עם זה בעיה הילכתית כלשהיא?
תשובה: האם ניתן לקים שם חיים כהלכה? כלומר, מניין, שמירת שבת כהלכה, חינוך ילדים וכו'?
שאלה: צער בעלי חיים, מה נחשב צורך?: ידוע לי ששימוש בבעלי חיים לצורך האדם מותר. מה נכנס תחת הגדר של צורך, אם יש לי תחביב, כגון: תפיסת עגלים בפלצור (אינני נהנה מעצם צערם של בעלי החיים), זה נחשב צורך?
תשובה: מוזכר שסתם כך אין היתר, ורק אם יש בזה צורך מותר. אני לא רואה במה שאתה עושה את הצורך הגדול, שבשבילו מותר לצער את הבעל חיים. אם אדם צריך לרתום סוס, לרכב עליו או לחרוש איתו, למרות שהסוס היה מעדיף ללכת חופשי (או לתפוס עגל כדי לשחוט אותו), זה נקרא צורך האדם. הצורך צריך להיות צורך אמיתי, ולא צורך של תחביב.
שאלה: סגולת עם ישראל: ישנו מקום שהרב זצ"ל כותב לגבי אנשים שיש להם סגולת ישראל והם אוהבים את עמ"י ואת א"י וזה חשוב להם, הרב זצ"ל כותב שאת אותם אנשים צריכים אנו לקרב אבל אנשים שאין להם את סגולת ישראל אז לא. זה בהנחה שהבנתי נכון. שאלתי היא אם היום היה בי"ד שיכול לדון אז אותם אנשים שלמרות שיש להם סגולת ישראל אבל הם עוברים על איסורי דאורייתא בי"ד היה מורה להורגם, כלומר, סגולת ישראל לא יותר חזקה מכך שהם עוברים על כל התורה כולה, מדוע אם כן הרב זצ"ל מורה לקרב אותם? האם אדם שעושה רע לעמ"י וא"י אבל כוונתו לטובה, לפי הרב זצ"ל יש לו סגולת ישראל? ומהי בכלל ההגדרה של סגולת ישראל? ומי לא כלול בתוכה? ולמה שלא נקרב גם רשעים כאלה שאין להם סגולת ישראל?
תשובה: הרב מדבר על כך במקומות רבים. אחד המקומות שהרב מדבר על כך הוא באיגרת תקנ"ה. שם הרב מבאר שבכל אחד מישראל יש צד סגולי שזו הנשמה הישראלית שהקב"ה נטע בו. ויש את החלק שתלוי בכוח הבחירה שלו. בדרך כלל אין הבחירה גורמת לאיבוד הסגולה. אולם יש מקרים קיצוניים שבהם על ידי כוח הבחירה הרקוב אדם מתנתק מהסגולה הישראלית ואז נהיה כיהודי מומר. חכמים הגדירו בפרק חלק את אלו שאין להם חלק לעולם הבא כשהמשמעות היא שהם מאבדים את הסגולה הישראלית. אולם למרות שחכמים הגדירו מי מאבד את הסגולה הכוונה שלהם היא שבדרך כלל ברוב הדורות אלו הגדרים. למשל מי שכופר או למשל מי שהיה מחלל שבת בפרהסיא היה כעובד עבודה זרה. אולם יש דורות שגם העושים מעשים אלו אין זה מהווה סימן לכך שאיבדו את הקשר עם הסגולה הנמצאת בהם. הרב מוסיף שבדור הגאולה היחס בין הצד של הסגולה לצד של הבחירה הינו שעיקר עניינו ואישיותו זה הצד של הסגולה. הצד של הסגולה הינו חשוב עשרת מונים יחסית לצד של הבחירה. גם למי שיש סגולה אין זה אומר שלא יוכל להגיע למצב של מיתת בית דין. יש הבדל בין אדם רשע מישראל שיש לו את כוח הסגולה לבין מי שהוא יהודי מומר שאיבד את כוח הסגולה. אדם שהתחייב במיתת בית דין מוגדר רשע. אולם הוא לא איבד את כוח הסגולה. דווקא מיתת בית דין גורמת כפרה לאדם. היום קשה לדעת מי מאבד את הסגולה. אולם הסימן שהוזכר הוא מי ששונא את ישראל ועושה מעשים לטובת שונאי ישראל.
שאלה: מה מותר לאכול בחו"ל?: אני ואישתי מתכננים בע"ה טיסה לתאילנד. היינו רוצים לדעת האם מותר לאכול פירות או ירקות שמוכרים ברחוב לאחר שטיפה טובה, ומה לגבי דגים למשל? אוכל שם אנחנו לא מתכוונים לאכול ממש, אנחנו לוקחים איתנו סיר וצלחות ושימורים. השאלה היא, האם כן אפשר לאכול שם ולשתות דברים מסויימים? אשמח לתשובה רחבה אם אפשר.
תשובה: פירות וירקות מותר לאכול. רק יש להקפיד שהפירות והירקות אינם מתולעים. לגבי דגים,צריך לדעת לזהות האם זה דג שיש בו סנפיר וקשקשת. נסיעה לחו"ל מותרת לדבר מצווה, אבל סתם כך לראות את חורבות תאילנד, בהלכה אין היתר לכך.
שאלה: חוט אדום וכף מיוחדת לגלידה בשבת: 1. האם מותר לצאת בשבת (בחו"ל איפה שיש רשות הרבים) עם חוט אדום על היד, מה ששמים היום הרבה צעירים? 2. האם מותר להשתמש בשבת בכף המיוחדת לגלידה?
תשובה: 1. מותר במידה והולכים עימו באופן קבוע ומשמש כקישוט לאדם. אולם לא נראה שיש עניין בעצם ההליכה עם החוט. 2. אין בעיה הרב שמואל הולשטיין